An Tuarascáil Chríochnaitheach ón Oifigeach Éisteachta (1)

Cásanna AT.40413 - Focus Home, AT.40414 - Koch Media AT.40420 – ZeniMax AT.40422 - Bandai Namco AT.40424 – Capcom

(Téacs atá ábhartha maidir le LEE)

(2022/C 320/15)

Baineann an Tuarascáil Chríochnaitheach seo le sé dhréachtchinneadh:

1) dréachtchinneadh a dhírítear ar Valve Corporation (“Valve”), sna cúig Chás AT.40413 – Focus Home, AT.40414 – Koch Media, AT.40420 – ZeniMax, AT.40422 – Bandai Namco agus AT.40424 – Capcom;

2) dréachtchinneadh a dhírítear ar Focus Home Interactive S.A. (“Focus Home”), i gCás AT.40413 – Focus Home;

3) dréachtchinneadh a dhírítear ar Koch Media GmbH (an Ostair), ar Koch Media GmbH (an Ghearmáin) agus ar Koch Media Ltd (gairtear “Koch Media” den ghnólann lena gcuimsítear na trí eintiteas sin), i gCás AT.40414 – Koch Media;

4) dréachtchinneadh a dhírítear ar ZeniMax Media Inc., ar ZeniMax Europe Ltd. agus ar Bethesda Softworks LLC (gairtear “ZeniMax” den ghnólann lena gcuimsítear na trí eintiteas sin), i gCás AT.40420 – ZeniMax;

5) dréachtchinneadh a dhírítear ar Bandai Namco Holdings Inc. agus ar Bandai Namco Entertainment Europe S.A.S. (gairtear “Bandai Namco” den ghnólann lena gcuimsítear an dá eintiteas sin), i gCás AT.40422 – Bandai Namco; agus

6) dréachtchinneadh a dhírítear ar Capcom Co., Ltd, Capcom USA, Inc. agus ar CE Europe Ltd. (gairtear “Capcom” den ghnólann lena gcuimsítear na trí eintiteas sin), i gCás AT.40424 – Capcom.

Gairtear “na Foilsitheoirí” de Focus Home, Koch Media, ZeniMax, Bandai Namco agus Capcom le chéile, agus in éineacht le Valve gairtear na “Páirtithe” díobh.

An 2 Feabhra 2017, thionscain an Coimisiún imeachtaí de réir bhrí Airteagal 2(1) de Rialachán 773/2004 (2) i gcoinne na bPáirtithe agus i gcoinne na n-eintiteas dlíthiúil uile a rialaíonn siad go díreach nó go hindíreach sna cúig chás thuasluaite a bhaineann le comhaontuithe frithiomaíocha líomhnaithe agus/nó cleachtais chomhbheartaithe líomhnaithe idir Valve agus gach ceann de na cúig Fhoilsitheoir físchluichí PC a bhfuil sé d’aidhm acu díol físchluichí PC thar theorainneacha náisiúnta laistigh de LEE a chosc nó a shrianadh, rud atá contrártha d’Airteagal 101 CFAE agus d’Airteagal 53 de Chomhaontú LEE.

An 5 Aibreán 2019, ghlac an Coimisiún cúig Ráiteas Agóidí, Ráitis a díríodh ar Valve (i ngach ceann de na cúig chás) agus ar gach ceann de na Foilsitheoirí (ceann amháin i ngach cás).

Idir [...], fuair na Páirtithe gléas ríomhstórála ina raibh an chuid inrochtana de chomhad imscrúdaithe an Choimisiúin mar a bhí sé ag an staid sin sna cúig chás.

An [...], tar éis cuireadh chuige sin a fháil ó Ard-Stiúrthóireacht na hIomaíochta, chuir na Foilsitheoirí in iúl go raibh siad toilteanach dul i mbun pléití comhair leis an gCoimisiún, ach dhiúltaigh Valve an cuireadh.

I litir an [...], chuir an Coimisiún in iúl do na Foilsitheoirí gur cuireadh a spriocdháta chun freagairt a thabhairt ar na Ráitis Agóidí ar fionraí go dtí go ndéanfaí na pléití comhair agus gur chinn Valve gan páirt a ghlacadh sa phléití comhair.

Ar dtús, bhí teorainn ama ocht seachtaine leagtha síos ag Ard-Stiúrthóireacht na hIomaíochta i gcomhair freagra scríofa ó Valve ar na cúig Ráiteas Agóidí, go dtí an 19 Meitheamh 2019. Ar iarrataí Valve, chuir mé síneadh leis an teorainn ama go dtí an 17 Iúil 2019.

An 24 Meitheamh, d’iarr Valve rochtain bhreise ar roinnt faisnéise folaithe ón Ard-Stiúrthóireacht Iomaíochta. An 5 Iúil 2019, tar éis di dul i dteagmháil leis na soláthraithe faisnéise, thug Ard-Stiúrthóireacht na hIomaíochta rochtain ar chuid den fhaisnéis a iarradh i leaganacha neamhrúnda athbhreithnithe de na doiciméid. Níor ardaigh Valve an cheist liom ina dhiaidh sin.

An 17 Iúil 2019, chuir Valve isteach a chúig fhreagra i scríbhinn ar na cúig Ráiteas Agóidí, freagraí a raibh iarraidh ar éisteacht ó bhéal mar chuid de gach ceann acu.

Tionóladh an éisteacht ó bhéal ó Valve an 9 Deireadh Fómhair 2019.

Idir [...], chuir gach ceann de na cúig Fhoilsitheoirí tairiscintí foirmiúla isteach ar chomhoibriú (na h“Aighneachtaí Socraíochta”). Bhí an méid seo a leanas sna hAighneachtaí Socraíochta:

— admháil dliteanais, i dtéarmaí soiléire agus doshéanta, i leith na sáruithe i ndáil leis na cleachtais a leagtar amach sna Ráitis Agóidí agus mar a thuairiscítear sna hAighneachtaí Socraíochta, lena n-áirítear fíorais, cáilíochtaí dlíthiúla, a róil sna sáruithe agus fad a rannpháirtíochta sa sárú;

— léiriú ar an bhfíneáil uasta lena nglacfaidís i gcomhthéacs nós imeachta comhair;

— deimhniú gur tugadh deis leordhóthanach chun rochtain a fháil ar an bhfianaise a thacaíonn leis na hagóidí agus ar gach doiciméad eile i gcomhad an Choimisiúin; agus

— deimhniú gur tugadh deis leordhóthanach chun a gcuid tuairimí a chur in iúl agus gurbh iad na hAighneachtaí Socraíochta a gcuid freagraí ar na Ráitis Agóidí.

An 18 Nollaig 2020, chuir an Coimisiún litir fíricí chuig Valve, litir inar chuir sé Valve ar an eolas faoi fhianaise bhreise a bhfuil sé beartaithe aige brath uirthi chun críocha an chinnidh atá le glacadh sa chás seo. Bhí rochtain ag Valve cheana féin ar na doiciméid lena mbaineann mar chuid den ghnáthnós imeachta um rochtain ar chomhaid i mí Aibreáin 2019. Arna iarraidh sin ag Valve, chuir Ard-Stiúrthóireacht na hIomaíochta leagan athbhreithnithe de cheann de na doiciméid lena mbaineann ar fáil dó inar baineadh na folaithe an 31 Nollaig 2020. An lá céanna, tugadh síneadh gearr ar an spriocdháta do Valve chun freagra a thabhairt ar an litir fíricí seo, go dtí an 7 Eanáir 2021. D’fhreagair Valve an litir fíricí ar an dáta sin.

De bhun Airteagal 16 de Chinneadh 2011/695/AE, scrúdaigh mé cibé an mbaineann na dréachtchinntí a dhírítear ar na Páirtithe le hagóidí amháin a bhfuil an deis tugtha dóibh a gcuid tuairimí a chur in iúl ina leith. Is é mo chonclúid go ndéanann siad amhlaidh.

A mhéid a bhaineann leis na Foilsitheoirí, tá na sáruithe a fuarthas agus na fíneálacha a gearradh sna dréachtchinntí ag freagairt dóibh siúd a admhaíodh agus ar glacadh leo sna hAighneachtaí Socraíochta.

Laghdaítear bunmhéideanna na bhfíneálacha a d’fhorchuirfí murach sin 10 % i gcás Focus Home, Koch Media, ZeniMax agus Bandai Namco agus 15 % i gcás Capcom toisc gur chomhoibrigh na gnóthais sin go héifeachtach agus go tráthúil leis an gCoimisiún thar a n-oibleagáid dhlíthiúil é sin a dhéanamh, trína admháil gur sáraíodh Airteagal 101 CFAE agus Airteagal 53 de Chomhaontú LEE agus trí chearta áirithe nós imeachta a tharscaoileadh, rud a bhfuil éifeachtúlachtaí riaracháin mar thoradh air. Ina theannta sin, chuir Capcom fianaise agus mínithe isteach maidir le cleachtais gheobhlocála, rud a neartaigh cumas an Choimisiúin an sárú a chruthú.

Ar an iomlán, measaim gur urramaíodh feidhmiú éifeachtach na gceart nós imeachta sa chás seo.

An Bhruiséil, an 18 Eanáir 2021. Wouter WILS

(1) De bhun Airteagal 16 agus Airteagal 17 de Chinneadh 2011/695/AE ó Uachtarán an Choimisiúin Eorpaigh an 13 Deireadh Fómhair 2011 maidir le feidhm agus téarmaí tagartha an oifigigh éisteachta in imeachtaí iomaíochta áirithe (IO L 275, 20.10.2011, lch. 29) (“Cinneadh 2011/695/AE”).

(2) Rialachán (CE) Uimh. 773/2004 ón gCoimisiún an 7 Aibreán 2004 maidir le stiúradh imeachtaí ag an gCoimisiún de bhun Airteagal 81 agus Airteagal 82 de Chonradh CE (IO L 123, 27.4.2004, lch. 18).